Απόφαση της Επιτροπής

της 29ης Ιανουαρίου 2004

για τη λήψη προστατευτικών μέτρων σχετικά με τη γρίπη των ορνίθων σε ορισμένες ασιατικές χώρες όσον αφορά την εισαγωγή πτηνών πλην των πουλερικών

[κοινοποιηθείσα υπό τον αριθμό Ε(2004) 257]

(Κείμενο που παρουσιάζει ενδιαφέρον για τον ΕΟΧ)

(2004/93/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε, τελευταία, από την οδηγία 96/43/ΕΚ(2), και ιδίως το άρθρο 18 παράγραφος 1,

Εκτιμώντας τα ακόλουθα:

(1) Η γρίπη των ορνίθων αποτελεί λοιμώδη ιογενή ασθένεια των πουλερικών και των πτηνών, που προκαλεί θνησιμότητα και διαταραχές οι οποίες είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και να μειώσει κατακόρυφα την κερδοφορία της πτηνοτροφίας.

(2) Η γρίπη των ορνίθων έχει διαπιστωθεί σε αρκετές ασιατικές χώρες, συμπεριλαμβανομένης της Καμπότζης, της Ινδονησίας, της Ιαπωνίας, του Λάος, του Πακιστάν, της Λαϊκής Δημοκρατίας της Κίνας, περιλαμβανομένης της επικράτειας του Χονγκ Κονγκ, της Νότιας Κορέας, της Ταϊλάνδης και του Βιετνάμ.

(3) Στην Ινδονησία η κατάσταση όσον αφορά τη γρίπη των ορνίθων είναι ασαφής.

(4) Η εισαγωγή ζώντων πουλερικών και αβγών προς επώαση από οποιαδήποτε από αυτές τις χώρες δεν επιτρέπεται.

(5) Οι εισαγωγές νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων κρέατος που συνίστανται σε ή περιέχουν κρέας των προαναφερθέντων ειδών, πρώτων υλών για την παρασκευή ζωοτροφών, καθώς και αβγών που προορίζονται για κατανάλωση από τον άνθρωπο, από την Ταϊλάνδη στην Κοινότητα έχουν ανασταλεί με την απόφαση 2004/84/ΕΚ της Επιτροπής(3), ενώ οι εισαγωγές αυτών των προϊόντων δεν επιτρέπονται από καμία από τις προαναφερόμενες χώρες.

(6) Σύμφωνα με την απόφαση 2000/666/ΕΚ της Επιτροπής(4), επιτρέπεται η εισαγωγή πτηνών πλην των πουλερικών από όλα τα κράτη μέλη του OIE (Διεθνής Οργανισμός Επιζωοτιών), υπόκειται όμως στην παροχή εγγυήσεων για την υγεία των ζώων από τη χώρα καταγωγής και σε αυστηρά μέτρα απομόνωσης (καραντίνα) μετά την εισαγωγή στα κράτη μέλη, ούτως ώστε να αποτραπεί η πιθανή είσοδος ασθενειών των πουλερικών στα κοινοτικά σμήνη πουλερικών.

(7) Ωστόσο, λόγω της εξαιρετικής κατάστασης που επικρατεί ως προς την εν λόγω ασθένεια σε πολλές ασιατικές χώρες και εξαιτίας των πιθανών σοβαρών συνεπειών που συνδέονται με τα σχετικά ειδικά στελέχη του ιού της γρίπης των ορνίθων, πρέπει, ως πρόσθετο μέτρο προφύλαξης, να ανασταλεί η εισαγωγή πτηνών πλην των πουλερικών, καθώς επίσης και πτηνών συντροφιάς που συνοδεύουν τους κατόχους τους, στην Ευρωπαϊκή Ένωση από την Καμπότζη, την Ινδονησία, την Ιαπωνία, το Λάος, το Πακιστάν, τη Λαϊκή Δημοκρατία της Κίνας, περιλαμβανομένης της επικράτειας του Χονγκ Κονγκ, τη Νότια Κορέα, την Ταϊλάνδη και το Βιετνάμ, ούτως ώστε να αποκλειστεί κάθε κίνδυνος εμφάνισης της ασθένειας σε σταθμούς απομόνωσης (καραντίνας) που λειτουργούν υπό την εποπτεία των κρατών μελών.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη αναστέλλουν αμέσως την εισαγωγή "ζώντων πτηνών πλην των πουλερικών", όπως αυτά ορίζονται στην απόφαση 2000/666/ΕΚ της Επιτροπής, από την Καμπότζη, την Ινδονησία, την Ιαπωνία, το Λάος, το Πακιστάν, τη Λαϊκή Δημοκρατία της Κίνας, περιλαμβανομένης της επικράτειας του Χονγκ Κονγκ, τη Νότια Κορέα, την Ταϊλάνδη και το Βιετνάμ, περιλαμβανομένων των πτηνών που συνοδεύουν τους κατόχους τους (πτηνά συντροφιάς).

Άρθρο 2

Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές, ούτως ώστε να τα ευθυγραμμίσουν με την παρούσα απόφαση, και δημοσιοποιούν αμέσως με τον ενδεδειγμένο τρόπο τα μέτρα που λαμβάνουν. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 29 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 17 της 24.1.2004, σ. 57.

(4) ΕΕ L 278 της 31.10.2000, σ. 26, όπως τροποποιήθηκε τελευταία από την απόφαση 2002/279/ΕΚ (ΕΕ L 99 της 16.4.2002, σ. 17).